ຜົນເກັບກ່ຽວເຂົ້າເພີ່ມຂື້ນ ໃນອາຟຣິກາ ແລະເອເຊຍ ແຕ່ລາຄາເຂົ້າຍັງສູງຢູ່
ຄາດ​​ວ່າ​ ຈີນ ອິນ​ເດຍ ມຽນມາ ປາ​ກິສຖານ ​ໄທ ມາ​ເລ​ເຊຍ ​ແລະ​ສີ​ລັງກາ ທັງ​ໝົດນັ້ນ ຈະ​ມີ​ຜົນ​ຜະລິດ​ເຂົ້າທີ່​ສູງ​ຂຶ້ນ​ ໃນ​ປີ 2012 ນີ້​.
ອົງການອາຫານແລະການກະເສດສະຫະປະຊາຊາດ ຫລື FAO ກ່າວວ່າ ຜົນເກັບກ່ຽວເຂົ້າໂລກປີນີ້ຈະລື່ນປີ 2011 ສ່ວນໃຫຍ່ເປັນຍ້ອນວ່າຂົງເຂດ ເອເຊຍມີຜົນເກັບກ່ຽວຫລາຍຂຶ້ນ ຊຶ່ງ FAO ກ່າວອີກວ່າ ປະລິມານຜົນເກັບກ່ຽວກໍໜ້າຈະເພີ່ມຄືນມາອີກເຊັ່ນໃນຂົງເຂດອາຟຣິກາ ແຕ່ຈະຕົກຕໍ່າລົງຢູ່ໃນພາກພື້ນຢູໂຣບ ແລະສະຫະລັດ ຜູ້ສື່ຂ່າວວີໂອເອ Ron Corben ລາຍ ງານຈາກບາງກອກ ຊຶ່ງທອງປານມີເລຶ່ອງນີ້ມາສະເໜີທ່ານໃນອັນດັບ ຕໍ່ໄປ ເຖິງແມ່ນມີການຄາດຄະເນທີ່ໜ້າຕື່ນເຕ້ນກ່ຽວກັບຜົນຜະລິດເຂົ້າສໍາລັບປີນີ້ກໍຕາມ ແຕ່ລາຍງານຂອງອົງການອາຫານແລະການກະເສດ ຫລື FAO ກໍໃຫ້ຂໍ້ສັງເກດວ່າ ຜົນຜະລິດທີ່ເພີ່ມຂຶ້ນນັ້ນບໍ່ໄດ້ສົ່ງຜົນໃຫ້ລາຄາເຂົ້າຖືກລົງ ສໍາລັບຜູ້ອຸບປະໂພກບໍລິໂພກ ແຕ່ຢ່າງໃດ ໃນລາຍງານໃໝ່ສະບັບນຶ່ງທີ່ນໍາອອກເປີດເຜີຍ ເມື່ອວັນສຸກ ທີ 4 ເດືອນນີ້ FAO ທໍານາຍວ່າ ປະລິມານຜົນຜະລິດເຂົ້າຂອງໂລກໃນລະດັບທົ່ງນານັ້ນ ຈະເກີນ 730 ລ້ານໂຕນສໍາລັບປີ 2012 ນີ້ ຄືເພີ່ມຂຶ້ນເກືອບສອງເປີເຊັນຈາກປີ 2011 ທ່ານນາງ Conception Calpe ນັກເສດຖະສາດອາວຸໂສຂອງ FAO ກ່າວວ່າ ຜົນເກັບກ່ຽວດີໃນຂົງເຂດເອເຊຍໂດຍສະເພາະ ແມ່ນຈະພາໃຫ້ຄວາມຮຽກຮ້ອງຕ້ອງການຕົກຕໍ່າລົງໃນການຄ້າເຂົ້າຂອງໂລກ ການຄ້າ ເຂົ້າໃນທົ່ວໂລກໂລກໂດຍລວມ ກໍຄາດວ່າຈະຕໍ່າລົງ ເກົ້າແສນຕັນ ມາເປັນ 34 ລ້ານ 3 ແສນຕັນ ທ່ານນາງ Conception Calpe ກ່າວວ່າ: ແຕ່ FAO ກ່າວອີກວ່າ ລາຄານໍ້າມັນເຊື້ອໄຟ ປຸ໋ຍ ແລະຄ່າແຮງງານທີ່ສູງຂຶ້ນ ໃນບາງປະເທດ ໄດ້ເຮັດໃຫ້ລາຄາເຂົ້າ ສູງກວ່າລະດັບຂອງກ່ອນປີ 2008 ເປັນທີ່ຄາດການວ່າ ຈີນ ອິນເດຍ ມຽນມາ ປາກິສຖານ ໄທ ມາເລເຊຍ ແລະສີລັງກາ ທັງໝົດນັ້ນ ຈະມີຜົນຜະລິດເຂົ້າທີ່ສູງຂຶ້ນ ໃນປີ 2012 ນີ້ ລາຍງານເວົ້າວ່າ ມີຄວາມເປັນຫ່ວງກ່ຽວກັບຜົນລະປູກຂອງບັງກລາເເດສ ຍ້ອນປາກົດການອາກາດ La Nina ທີ່ມີລະບົບຝົນຕົກແບບຜິດປົກກະຕິ ນັ້ນ ກະຈາຍໄປທົ່ວ ປະລິມານຜົນຜະລິດເຂົ້າໜ້າຈະເພີ່ມຄືນມາອີກໄດ້ໃນຂົງເຂດອາຟຣິກາ ນໍາໜ້າໂດຍປະເທດ ມາລີ ເຊເນກາລແລະໄນຈີເຣຍ ແຕ່ແນວໃດກໍດີ FAO ກ່າວວ່າ ສະພາບແຫ້ງແລ້ງແລະລາຄາ ເຂົ້າທີ່ຕົກຕໍ່າລົງ ໄດ້ຜັກດັນໃຫ້ພວກຊາວນາໃນພາກພື້ນສະຫະພາບຢູໂຣບແລະສະຫະລັດ ພາກັນປ່ຽນໄປປູກພືດອື່ນແທນ ຜົນຜະລິດເຂົ້າທີ່ຕໍ່າລົງ ກໍຄາດວ່າຈະມີຂຶ້ນເຊ່ນກັນຢູ່ໃນຂົງ ເຂດອາເມຣິກາລາຕິນ ແລະແຖບທະເລຄາຣິບບຽນ ທ່ານນາງ Calpe ກ່າວວ່າ ລາຍງານທາງການຂອງການເກັບກ່ຽວໄດ້ ຫລາຍເປັນປະວັດການໃນຈີນນັ້ນ ປາກົດວ່າບໍ່ສອດຄ່ອງກັບລາຄາພາຍໃນ ປະເທດ ທີ່ຍັງສູງຢູ່ ຊຶ່ງທ່ານນາງຊີ້ແຈງວ່າ: ສ່ວນໃນປະເທດໄທ ໂຄງການສະໜັບສະໜຸນລາຄາເຂົ້າຂອງລັດຖະບານ ໄດ້ຍັງຜົນໃຫ້ປະລິມານການສົ່ງອອກເຂົ້າ ຕົກຕໍ່າລົງໄປເຖິງ 20 ເປີເຊັນ ມາເປັນຕໍ່າກວ່າ 8 ລ້ານຕັນ FAO ກ່າວວ່າ ໂຄງການດັ່ງກ່າວແມ່ນເຮັດໃຫ້ລາຄາເຂົ້າສົ່ງອອກ ສູງກວ່າລາຄາຕະຫລາດ ດັ່ງນັ້ນ ພວກປະເທດສົ່ງ ອອກ ເຊັ່ນອິນເດຍ ອອສເຕຣເລຍ ກໍາປູເຈຍ ແລະຫວຽດນາມ ຈຶ່ງພາກັນໄດ້ຮັບສ່ວນແບ່ງທີ່ໃຫຍ່ກວ່າເກົ່າ ໃນຕະຫລາດເຂົ້າຂອງໂລກ ທ່ານນາງ Calpe ກ່າວຕໍ່ໄປວ່າ ມຽນມາກໍອາດສາມາດກາຍເປັນຜູ້ສົ່ງອອກ ເຂົ້າລາຍສໍາຄັນໄດ້ ໃນເມື່ອວ່າພວກປະເທດຕາເວັນຕົກພາກັນຜ່ອນຜັນການລົງໂທດດ້ານການຄ້າຕໍ່ມຽນມາແລ້ວ ເພື່ອຕອບສະໜອງຕໍ່ການປະຕິຮູບທາງເສດຖະກິດແລະການເມືອງຂອງປະເທດນັ້ນ ການລົງທຶນຂອງຕ່າງປະເທດແລະຄວາມສາມາດຜະລິດທີ່ເພີ່ມຂຶ້ນນັ້ນ ກໍຈະຍົກລະດັບຜົນຜະລິດເຂົ້າຂອງກໍາປູເຊຍ ໃຫ້ສູງຂຶ້ນອີກເຊ່ນກັນ